<classify> MATOKEO ya kidato cha nne ya Anna Zambi pichani, binti yatima aliyefi wa na wazazi wote wawili na nduguze kwenye ajali ya gari mkoani Tanga, yameleta faraja kwa familia yake, ambapo amepata daraja la pili la alama 20.Akizungumza na HabariLeo jana, kaka wa binti huyo, Ibrahimu Zambi alisema wamepokea kwa furaha matokeo hayo na kusema yameendelea kuwa faraja kwa familia hiyo na wanamshukuru Mungu.Ni sehemu ya faraja kwa familia, tunamshukuru Mungu Anna kapata daraja la pili alama 20, Mungu ameendelea kutupa faraja, hatuna la kusema, zaidi ya kushukuru,alisema kaka wa Anna, Zambi.Wazazi wa Anna na wadogo zake wote watatu, walikufa kwenye ajali baada ya gari dogo aina ya Toyota Noah waliyokuwa wakisafiria kwenda kwenye mahafali ya binti huyo katika Shule ya Wasichana ya Mother Tereza wa Calcuta iliyopo mkoani Kilimanjaro, kusombwa na maji, baada ya mvua kubwa kunyesha mkoani Tanga na mikoa mingine.Baada ya kutokea kwa vifo vya wanafamilia hao, Anna alifichwa taarifa hizo ili amalize mtihani wake wa kidato cha nne. Alipomaliza ndugu na uongozi wa shule, ulitengeneza mazingira na kumwambia, jambo lililomtia simanzi kubwa.Hata hivyo, faraja imewadia baada ya matokeo hayo kutoka na kuonesha amefanya vizuri kwenye masomo yake, hivyo kumuwezesha kuendelea na kidato cha tano baadaye mwaka huu. Gazeti hili lilijaribu kufanya mawasiliano na Mkuu wa Shule hiyo, Father Mboya lakini simu yake iliita bila kupokelewa kwa nyakati tofauti.  <topic>: kitaifa 